b"\n_START_ARTICLE_\nSwain County\n_START_PARAGRAPH_\nSwain County er et county i den vestligste del af staten North Carolina, USA ved gr\xc3\xa6nsen til Tennessee. I Swain County finder man Nantahala River, der er en af USA's mest popul\xc3\xa6re rafting floder. Det administrative centrum ligger i byen Bryson City.\n_START_SECTION_\nHistorie\n_START_PARAGRAPH_\nSwain County blev oprettet i 1871 af dele af Jackson County og Macon County. Det blev opkaldt efter David L. Swain, som var guvern\xc3\xb8r i North Carolina fra 1832 til 1835 og rektor for University of North Carolina fra 1835 til 1868.\n_START_SECTION_\nGeografi\n_START_PARAGRAPH_\nSwain County har et areal p\xc3\xa5 1.401\xc2\xa0km\xc2\xb2 hvoraf 34\xc2\xa0km\xc2\xb2 er vand. Swain County ligger i den vestlige del af North Carolina i Great Smoky Mountains. En stor del af forvaltningsomr\xc3\xa5det Qualla, hjemsted for Eastern Band of Cherokee Indians ligger i Swain County, inklusive forvaltningsomr\xc3\xa5dets hovedby, Cherokee._NEWLINE_Det h\xc3\xb8jeste punkt i Swain County er Clingmans Dome, der med sine 2.025 meter er det tredjeh\xc3\xb8jeste punkt i North Carolina. P\xc3\xa5 toppen af bjerget er opsat et udsigtsst\xc3\xa5rn._NEWLINE_Swain County omfatter dele af tre s\xc3\xa5kaldt nationalt beskyttede omr\xc3\xa5der: Blue Ridge Parkway, Nantahala National Forest og Great Smoky Mountains National Park. Swain County er det county, som omfatter den st\xc3\xb8rste del denne nationalpark.\n_START_SECTION_\nBydistrikter\n_START_PARAGRAPH_\nSwain County er opdelt i tre bydistrikter (Townships): Charleston, Forney Creek og Nanthahala.\n_START_SECTION_\nBefolkning\n_START_PARAGRAPH_\nVed folket\xc3\xa6llingen i 2010 talte befolkningen i Swain County 12.968 mennesker. Befolkningst\xc3\xa6theden var 9 pr. km\xc2\xb2. 66\xc2\xa0% af indbyggerne var hvide, knap 2\xc2\xa0% var af afrikansk oprindelse, mens ca. 29\xc2\xa0% var oprindelige amerikanere, hvilket er den st\xc3\xb8rste procentdel af oprindelige amerikanere i noget county i North Carolina._NEWLINE_Indbyggerne var fordelt p\xc3\xa5 5.137 husholdninger, hvoraf 30\xc2\xa0% havde hjemmeboende b\xc3\xb8rn under 18 \xc3\xa5r. Knap 25\xc2\xa0% af befolkningen var under 18, og 15\xc2\xa0% var over 65._NEWLINE_Gennemsnitsindkomsten for en husstand var 28.608 dollars, mens den for en familie var 33.786 dollars. Ca. 18\xc2\xa0% af befolkningen levede under den officielle fattigdomsgr\xc3\xa6nse."